**Ivana Maletić,** *izvjestiteljica za mišljenje Odbora REGI***.** – Gospodine predsjedavajući, čestitam izvjestiteljima. Mladi često pitaju o mogućnostima volontiranja. Žele u svoje slobodno vrijeme pridonositi društvu i pomagati ljudima u nevolji, bilo da je riječ o prirodnim katastrofama poput požara, poplava ili potresa s kojima smo se nažalost, posebno zadnjih godina, suočavali do drugih različitih humanitarnih aktivnosti.

Drago mi je da u proračunu od 2021. do 2027. povećavamo sredstva za ovaj program s dosadašnjih 376 milijuna eura na 1,3 milijarde eura, dakle više od tri puta. Ono što je važno je da sudjelovanje u programu mora biti jednostavno. Zato sam i predložila korištenje pojednostavljene metode obračuna troškova za one koji sudjeluju, a sudionicima je potrebno nadoknaditi sve troškove vezane uz volonterske aktivnosti. Važno je da sudionici budu mladi, naravno, o čemu smo i govorili, ali osobito da program bude otvoren i dostupan za mlade koji nisu zaposleni, ne obrazuju se i ne usavršavaju.